Anna Tšakvetadze

2003

2003 jõudis Tšakvetadze Wimbledoni noorteturniiri finaali ja kaotas seal Belgia tennisistile Kirsten Flipkensile 4:6, 6:3, 3:6. Tšakvetadze kõrgeimaks kohaks juunioride maailma edetabelis jäi 22.

2004

Esimene elukutseliste võistlus, kus Tšakvetadze põhiturniirile jõudis, oli 2004. aasta USA lahtised meistrivõistlused. Ta pidi alustama kvalifikatsioonist. Põhiturniiri avaringis võitis ta Barbara Schetti (Austria) 1:6, 6:4, 6:2 ja teises ringis 4. asetusega Anastassia Mõškina, kes sel ajal oli maailma 3. number, 7:6 (7:3), 6:3. See tähendab, et juba oma teises matšis elukutselisena alistas ta maailma esikümne mängija ja ainult Serena Williams on sama suutnud. Kolmandas ringis kaotas ta Eleni Daniilidoule (Kreeka) 2:6, 4:6.
13. septembril 2004 sisenes ta esimest korda maailma esisajasse, tõustes 91. kohale.

2005

2005. aasta Austraalia lahtistel ei pidanud Tšakvetadze enam kvalifikatsioonis osalema. Ta jõudis kergelt teise ringi, kus aga kaotas 2:6, 1:6 6. asetusega Jelena Dementjevale (Venemaa).
Prantsusmaa lahtistel meistrivõistlustel alistas Tšakvetadze 27. asetusega Paola Suáreze (Argentina) 7:5, 1:6, 6:0 ja teises ringis Klara Koukalová (Tšehhimaa) 6:4, 6:3. Kolmandas ringis kaotas ta 1:6, 4:6 2. asetusega Maria Šarapovale (Venemaa), kes jõudis veerandfinaali. Paarismängus jõudis ta koos India sportlase Sania Mirzaga teise ringi, kus kaotasid 16. asetusega Hiina paarile Yan Ji – Zheng Jie 6:4, 5:7, 2:6.
Wimbledonis kaotas Tšakvetadze avaringis 17. asetusega Jelena Jankovićile (Serbia ja Montenegro) 4:6, 2:6. Ka paarismängus kaotas ta koos Sania Mirzaga avaringis Venemaa–Ukraina paarile Alina Židkova – Tatjana Perebinis 2:6, 1:6.
6. juunil 2005 tõusis ta WTA tabelis 50 parima tennisisti hulka, nimelt 44. kohale.
USA lahtistel sai Tšakvetadze juba 29. asetuse. Avaringis alistas ta raskes mängus Viktoria Kutuzova (Ukraina) 6:3, 3:6, 7:5, teises ringis Jill Craybasi (USA) 6:0, 6:2 ja kolmandas kaotas 6. asetusega Jelena Dementjevale 1:6, 6:4, 6:7 (5:7), kes jõudis poolfinaali. Paarismängus kaotas ta koos Prantsusmaa tennisisti Tatiana Goloviniga avaringis 3:6, 2:6 Venemaa–Itaalia paarile Jelena Dementjeva – Flavia Panetta.

2006

Austraalia lahtistel Tšakvetadzel asetust ei olnud. Ta alistas avaringis Zheng Jie 5:7, 6:2, 6:4. Teises ringis kaotas ta 16. asetusega Nicole Vajdišovále (Tšehhimaa) 6:2, 6:1. Paarismängus kaotas ta koos oma kaasmaalase Jelena Vesninaga 11. asetusega Prantsusmaa–Austraalia paarile Émilie Loit – Nicole Pratt 3:6, 6:0, 6:1.
Prantsusmaa lahtistel oli Tšakvetadzel 27. asetus. Ta kaotas teises ringis Li Nale (Hiina) 5:7, 3:6. Seevastu paarismängus esinesid Tšakvetadze ja Vesnina edukalt. Teises ringis lülitasid nad konkurentsist välja 8. asetusega Hispaania–Argentina paari Virginia Ruano Pascual – Paola Suárez 6:2, 4:6, 8:6 ja kolmandas ringis Argentina–Venemaa paari Gisela Dulko – Maria Kirilenko 6:3, 6:4. Veernadfinaalis kaotasid nad Hiina paarile Yan–Zheng 6:4, 2:6, 1:6.
Wimbledonis oli Tšakvetadzel 30. asetus. Ta võitis avaringides Yan Zi 6:3, 6:2 ja Jelena Vesnina 6:4, 3:6, 6:3, enne kui kaotas kolmandas ringis 3. asetusega Justine Heninile (Belgia) 2:6, 3:6. Henin kaotas lõpuks finaalis. Paarismängus kaotasid Tšakvetadze ja Vesnina kohe avaringis.
USA lahtistel asi Tšakvetadze 23. asetuse. Esimest korda jõudis ta suure slämmi turniiri neljandasse ringi. Teises ringis alistas ta Aljona Bondarenko (Ukraina) 7:6 (8:6), 6:0 ja kolmandas Viktoria Azarenka (Valgevene) 6:4, 6:3, neljandas kaotas 27. asetusega Tatiana Golovinile 3:6, 2:6. Paarismängus jõudsid Tšakvetadze ja Vesnina pärast kaht võitu kahes setis taas kokku 7. asetusega Ruano Pascuali ja Suárezega ning seekord kaotasid 6:4, 4:6, 4:6.
Esimese WTA-turniirivõidu saavutas ta 25. septembril Hiinas Guangzhous, kus ta alistas finaalis Anabel Medina Garriguese Hispaaniast 6:3, 6:4. Teine võit tuli Kremli turniirilt 15. oktoobril, kui ta alistas finaalis kaasmaalanna Nadja Petrova 6:4, 6:4.

2007

2007. aasta Austraalia lahtistel oli Tšakvetadzel 12. asetus. Kolmes esimeses ringis olid tal märksa nõrgemad vastased, kuid need kolm võitu ei tulnud kergelt. Neljandas ringis alistas ta 8. asetusega Patty Schnyderi (Šveits) 6:4, 6:1 ja jõudis esimest korda suure slämmi turniiri veerandfinaali. Seal kaotas ta 1. asetusega Maria Šarapovale 6:7 (5:7), 5:7. Šarapova kaotas finaalis. Paaristurniiri mängis ta koos Mara Santangeloga (Itaalia) ja nad kaotasid esimeses ringis 2:6, 0:6 5. asetusega Venemaa–Sloveenia paarile Dinara Safina – Katarina Srebotnik. ććć Prantsusmaa lahtistel sai Tšakvetadze 9. asetuse. Kõigepealt alistas ta olümpiapronksi Alicia Moliki (Austraalia) 6:2, 6:3, siis Ágnes Szávay (Ungari) 6:4, 6:7 (1:7), 6:4 kolmandas ringis Ai Sugiyama (Jaapan) 6:4, 6:4 ja neljandas ringis Lucie Šafářová (Tšehhimaa) 6:4, 0:6, 6:2. Veerandfinaalis kaotas ta 2. asetusega Maria Šarapovale 3:6, 4:6. Šarapova kaotas poolfinaalis. Paarismängus kaotasid Tšakvetadze ja Viktoria Azarenka Poola paarile Klaudia Jans – Alicja Rosolska 4:6, 3:6.
Wimbledonis oli Tšakvetadzel 8. asetus. Avaringis võitis ta 7:5, 6:3 Angelique Kerberi (Saksamaa) ja teises 6:2, 6:1 Tatjana Putšeki (Valgevene) 6:2, 6:1, aga kaotas kolmandas Michaëlla Krajicekile (Holland) 6:7 (8:10), 7:6 (7:5), 2:6. Krajicek jõudis veerandfinaali ja see jäigi tema tennisekarjääri tippsaavutuseks. Paarismängus jõudsid Tšakvetadze ja Azarenka teise ringi, kus kaotasid 12. asetusega Maria Kirilenkole ja Jelena Vesninale 7:6 (7:3), 1:6, 6:8.
USA lahtised meistrivõistlused jäid tema parimaks suure slämmi turniiriks. Ta oli 6. asetusega. Teises ringis võitis ta Nicole Pratti 6:3, 6:4, kolmandas 26. asetusega Sania Mirza 6:2, 6:3, neljandas Tamira Paszeki (Austria) 6:1, 7:5 ja veerandfinaalis 18. asetusega Shahar Pe'eri (Iisrael) 6:4, 6:1. Poolfinaalis kaotas ta 4. asetusega Svetlana Kuznetsovale (Venemaa) 6:3, 1:6, 1:6. Paarismängus kaotasid Tšakvetadze ja Azarenka juba esimeses ringis Venemaa–Ukraina paarile Vera Duševina – Tatjana Perebinis 5:7, 6:2, 5:7. USA lahtiste järel tõusis ta WTA edetabelis 5. kohale, mis jäigi tema karjääri kõrgeimaks kohaks.
Sel aastal võitis ta WTA turniirid Austraalias Hobartis, Hollandis 's-Hertogenboschis ja USA-s Cincinnatis. Kuues WTA turniirivõit tuli USA-s Stanfordis peetud turniiril, kus ta alistas poolfinaalis 6:7 (6:8), 6:3, 6:2 Daniela Hantuchová Slovakkiast ning finaalis 29. juulil Sania Mirza 6:3, 6:2.

2013

Anna loobus spordist 2013. aastal terviserikke tõttu.

Röövimine

18. detsembril 2007 tungisid Anna Tšakvetadze koju Moskva äärelinnas 6 maskides röövlit, kes sidusid nii tennisisti kui ka tema vanemad kinni ning viisid ära väärtasju ja elektroonikat umbes viie miljoni rubla ehk üle kahe miljoni Eesti krooni väärtuses.

Isiklikku

Tšakvetadze on 171 cm pikk ja kaalub 63 kg.
Tema isa on Moskvas sündinud grusiin ja ema pärit Ukrainast. Annal on vend Roman.